Zondo sê eers Donderdag oor Zuma-aansoekAdjunkhoofregter Raymond Zondo, hoof van die kommissie van ondersoek na staatskaping. (Foto: Karen Sandison/ANA) Uitspraak in oudpres. Jacob Zuma se aansoek dat adjunkhoofregter Raymond Zondo hom as voorsitter aan die kommissie van ondersoek oor staatskaping moet onttrek vir die duur van sy getuienis voor die kommissie is weer uitgestel. Mbuyiselo Stemela, woordvoerder van die Zondo-kommissie, sê Zuma het Woensdagoggend ŉ beëdigde verklaring by die kommissie ingedien wat die voorsitter moet oorweeg. Zondo sal dus nou eers Donderdag omstreeks 10:00 sy besluit bekend maak. Adjunkhoofregter Raymond Zondo en oudpres. Jacob Zuma. Zuma se regsverteenwoordiger, adv. Muzi Sikhakhane, het vroeër vandeesweek verskeie redes aangevoer waarom Zondo hom moet onttrek, waaronder dat hy Zuma goed ken, dat Zuma soos ŉ verdagte eerder as ŉ getuie hanteer word, dat Zondo bevooroordeeld teenoor Zuma is en dat die aanstelling van die kommissie ongrondwetlik was. Al hierdie bewerings is deur adv. Paul Pretorius namens die kommissie ontken. Die uitstel van die besluit tot Donderdag sal twee gevolge hê. Eerstens beteken dit Zondo sal Zuma in die oë kyk terwyl hy sy besluit bekend maak, want Zuma moet hom Donderdagoggend weer by die kommissie aanmeld nadat hy Woensdag ŉ begrafnis bygewoon het. Tweedens gee dit Zondo die geleentheid om sy besluit deeglik voor te berei en te omskryf, wel wetend dat Zuma waarskynlik daarteen gaan appelleer.